KIRJALLINEN KYSYMYS E-2187/02

esittäjä(t): Antonios Trakatellis (PPE-DE) komissiolle

(19. heinäkuuta 2002)

Aihe: Kansallisen meripuiston perustaminen Kimolosin alueelle

Kimolosin saaren vakinaisten asukkaiden komitean laatiman valituskirjelmän mukaan Mom-ympäristöjärjestö on tutkinut mahdollisuuksia perustaa kansallinen meripuisto, johon sisällytettäisiin koko Poliegosin saaren maapinta-ala ja puolet Kimolosin saaren pinta-alasta sekä saaria ympäröivät merialueet yhden merimailin säteellä. Kun otetaan huomioon, että paikallisten asukkaiden mukaan he eivät aiheuta hylkeille ja muille alueen eläinlajeille minkäänlaista vaaraa ja että ympäristön ja ekosysteemien suojelun varjolla sidotaan ja otetaan laittomasti haltuun maa-alueita ja asetetaan rajoituksia merialueille sekä saarten ranta-alueille, kuten on havaittu tapahtuneen Zakynthosin saarella, kysyn komissiolta seuraavaa:

1. Aikooko komissio tutkia tätä tapausta ja asukkaiden esittämiä syytöksiä ja pyytää tietoja kyseiselle alueelle perustettavan meripuiston perustamisen soveltuvuudesta ja tarpeellisuudesta?

2. Onko komissio tutkinut tai aikooko se tutkia, miten kyseisten merialueiden eläinlajeja voitaisiin suojella sitomatta kuitenkaan asukkaiden omaisuutta ja maa-alueita, joihin heidän toimeentulonsa on sidoksissa?

3. Aikooko komissio harjoittaa valvontaa tai onko se jo harjoittanut sitä esimerkiksi Zakynthosin Laganasinlahdella, jotta ympäristön suojeluun tähtääviä rajoituksia ei määrätä valvomatta ja kaappaustarkoituksissa, vaan otetaan huomioon asukkaiden kanta ja ennen kaikkea noudatetaan avoimuutta EU:n tällaisten meripuistojen perustamiseen myönnettävien määrärahojen käytössä?

Margot Wallströmin komission puolesta antama vastaus

(4. syyskuuta 2002)

Tarve meripuiston perustamiselle Kimolos-Polyaigosin alueelle perustuu useaan tieteelliseen tutkimukseen, jotka käsittelevät Välimeren munkkihyljekantaa (Monachus monachus) Kreikassa. Ympäristöministeriö on sen vuoksi sisällyttänyt kyseisen alueen Natura 2000 -luetteloon yhteisön kannalta merkittävistä suojelukohteista. Alue oli Kreikan listalla viimeisimmässä versiossa 14. toukokuuta 2002.

Komissio on LifeLuonto-hankkeen välityksellä osallistunut aluetta käsittelevään erityisympäristötutkimukseen, joka muodostaa perustan alueen hoidolle ja sen nimeämiselle meripuistoksi. Hanke on kreikkalaisen munkkihylkeiden tutkimus- ja suojeluyhdistyksen (Mom) käynnistämä ja osaksi komission rahoittama. Hankkeessa avustavat myös Kreikan viranomaiset osana Kreikan kansallista strategiaa Välimeren munkkihylkeiden suojelemiseksi. Mom-ympäristöjärjestö jatkaa parhaillaan munkkihylkeiden tarkkailemista Kimolos-Polyaigosin alueella osana toista LifeLuonto-hanketta. Hylkeiden tarkkailun uskotaan kasvattavan tämänhetkistä tietämystä näiden kahden saaren hyljekannoista. Hankkeeseen kuuluu myös toimenpiteitä, joiden tarkoituksena on lisätä yleisön tietoisuutta yhdestä Kreikan tärkeimmistä munkkihyljealueista. Näitä kahta hanketta lukuun ottamatta Kimolos-Polyaigo-saarten meripuiston perustamiselle ja toiminnalle ei ole myönnetty muuta yhteisön taloudellista tukea.

Alueella suoritettava ympäristötutkimus laadittiin Kreikan voimassa olevan kansallisen lainsäädännön (ympäristöä koskeva puitelaki 1650/86) mukaan ja sen tavoitteena on soveltaa kullakin alueella sille sopivinta hoitopolitiikkaa. Meripuiston perustamista Kimolos-Polyaigosin alueelle ehdotettiin kansallisten ja paikallisten viranomaisten kanssa järjestettyjen neuvottelujen ja julkisten tilaisuuksien seurauksena. On kuitenkin korostettava, että erityisympäristötutkimukset, suojelualueiden erikoisasema tai niiden hyväksymiseen ja täytäntöönpanoon tarvittavat toimenpiteet kansallisten lainsäädäntöjen puitteissa eivät kuulu yhteisön toimivaltaan. Kukin jäsenvaltio voi harkintansa mukaan päättää miten yhteisölle tärkeiden eläinlajien, kuten Välimeren munkkihylkeen, ja niiden asuinalueina toimivien Natura 2000 -alueiden suojeleminen voidaan taata.

Komissio on tietoinen Kimolos-saaren asukkaiden vastalauseista ja Kimolos-Polyaigosin meripuiston perustamisen vastaisen yhdistyksen perustamisesta. Tiedot perustuvat yhdistyksen viime vuonna komissiolle lähettämiin kirjeisiin. Kirjeiden johdosta komissio on korostanut tarvetta kehittää kaikkien paikallisten osapuolten (asukkaiden, kalastajien sekä Kimolos-Polyaigos -saarilla toimivien kansalaisjärjestöjen) välistä vuoropuhelua ja yhteistyötä. Komissio uskoo, että vuoropuhelun avulla voidaan rakentaa pysyviä yhteyksiä, jotka auttavat lievittämään paineita ja selvittämään ristiriitoja. Hiljattain Kimolos-saaren asukkaille lähetetyssä kirjeessä ehdotettiin, että meripuiston perustamisen vastaisen yhdistyksen, Kreikan viranomaisten ja valtiosta riippumattoman Mom-ympäristöjärjestön välistä vuoropuhelua kehitettäisiin, jotta selvittämättömiin hoitotoimia koskeviin ongelmiin voidaan löytää ratkaisu.